钦定古今图书集成/理学汇编/文学典/第107卷 > 茅坤〈维〉
## 钦定古今图书集成/理学汇编/文学典/第107卷 > 茅坤〈维〉

按《明外史》本传：“坤字顺甫，归安人。嘉靖十七年进士。
历知青阳、丹徒二县。母忧，服阕，迁礼部主事，移吏部
稽勋司。坐累谪广平通判，屡迁广西兵备佥事，辖府
江道。坤雅好谈兵，猺贼据鬼子诸砦，杀阳朔令。朝议
大征，总督应槚以问坤，坤曰：‘大征非兵十万不可，饷
称之。今猝不能集，而贼已据险为备矣。计莫若雕剿。
倏入歼其魁，他部必詟谋自全，此便计也’。”槚善之，悉
以兵事委坤。连破十七砦，晋秩二等，民立祠祀之。迁
大名兵备副使。总督杨博叹为奇才，特荐于朝。为忌
者所中，追论其先任贪污状，落职归。时倭事方急，胡
宗宪延之幕中，与筹兵事。奏请为福建副使。吏部持
之乃已。家人横于里，为巡按庞尚鹏所劾，遂褫冠带。
坤既废，用心计治生，家大起。年九十，卒于万历二十
九年。坤善古文，最心折唐顺之。顺之喜唐、宋诸大家
文，所著文编，唐、宋人自韩、柳、欧、三苏、曾、王八家外，无
所取。故坤选《八大家文钞》，其书盛行海内，乡里小生
无不知茅鹿门者。鹿门，坤之别号也。少子维，字孝若，
能诗，与同郡臧懋循、吴稼竳、吴梦旸并称“四子。”尝诣
阙上书，希得召见，陈当世大事；不报。

按《列朝诗集》，顺甫为文章，滔滔莽莽，谓文章之逸气。
司马子长之后千馀年而得欧阳子，又五百年而得
茅子。疾世之为伪秦、汉者，批点唐、宋八大家之文以
正之。人谓顺甫之才气，殆可以追配古人，而惜其学
之不逮也。顺甫于同时惟推荆川一人，胡绩溪尝以
徐文长文示之，诡云：“荆川。”顺甫赞叹不已，曰：“非荆川
不能作。”已而知为文长也，复取视，曰：“故是名手，惜后
半稍弱不振耳。”其自负护前如此。子国缙，举进士，为
工部郎。少子维，孙元仪，皆名士。

又按万历间，苕之称诗者，臧懋循晋叔、吴稼竳翁晋、
吴梦旸允兆，而茅维孝若与之抗行为四子，不得志
于科举，以经世自负，诣阙上书，几得召见，如陈同甫

深规切之，卒不能改也。有《十赉堂集》数十卷《流览篇》
帙，才调斐然，以检括为难耳。尝以所作《杂剧》属余序，
已而语人曰：“虞山轻我，近舍汤临川而远引关汉卿、
马东篱，是不欲以我代临川也。”其奡兀如此。